**Z A P I S N I K**

3. seje Sveta staršev Vrtca Tržič, ki je bila v torek, 12. 6. 2018, ob 17. uri v enoti Palček.

Prisotni: 11 staršev.

Drugi prisotni: Ravnateljica Vrtca Tržič, vodja enote Palček Monika Celar, vodja enote Križe Aleksandra Bohinc Lipovec

Dnevni red:

1. Pregled zapisnika zadnjega sestanka (Bine Rozman)
2. Evalvacija strokovnega dela vrtca v šolskem letu 2017/2018 (Tatjana Blaži)
3. Vprašanja, predlogi, pobude

Ad 1.

Ugotovljena je bila sklepčnost sveta v skladu s 14. členom Poslovnika sveta staršev Vrtca Tržič in potrjen dnevni red.

Predsednik Sveta staršev Vrtca Tržič Bine Rozman je pozval člane k pripombam na zapisnika prejšnjih sej. Pripomb ni bilo.

Ad 2.

Ravnateljica Tatjana Blaži je povedala, da je evalvacija strokovnega dela vrtca v šolskem letu 2017/2018 dejansko še v delu, saj se delo po oddelkih še zaključuje, dokument pa mora biti pripravljen do 15. julija. Pri predstavitvi dela se je zato usmerila na sodelovanje s starši in predstavila rezultate ankete, ki je bila teden dni pred sejo poslana vsem staršem. Izrazila je željo, da se dobi še več odzivov, zato je prosila člane sveta staršev, da pozovejo starše v svoji skupini k reševanju.

Povedala je, da je bila v iztekajočem se šolskem letu realizirana večina načrtovanega dela. Zaradi bolniških in porodniških odsotnosti je bilo veliko menjav kadra, s septembrom bo še nekaj menjav zaradi upokojitev, prav tako prihodnje leto. Nekateri starši si menjav ne želijo, a glede na omejitve za delo pri starejših delavcih so menjave neizogibne; ne velja vedno, da je starejši kader v starejših oddelkih, načeloma pa. Ravnateljica pri razvrščanju kadra upošteva želje in potrebe strokovnega kadra. Če tim dobro sodeluje in dela v dobro otrok, tim ostane skupaj, saj velja, da z zadovoljstvom kadra pride tudi zadovoljstvo otrok; na to je vrtec dajal poudarek in nekoliko znižal odstotek bolniških odsotnosti.

Realizacija LDN-ja bo po potrditvi s strani sveta zavoda dostopna tudi na spletu, potem vsi starši vabljeni k branju.

Ravnateljica je omenila, da je predavanje Damjane Šmid obiskalo 31 staršev, kar je pohvalno, to predavanje so prisotni tudi ocenili kot dobro. Predavanja za starše za drugo leto že načrtujemo, ravnateljica razmišlja tudi o mesečnih srečanjih, kot nekakšna šola za starše, v izvedbi ravnateljice in svetovalne delavke, na teme vzgojnih problemov. Vesela je, da je med starši in vodstvom vrtca dobro sodelovanje in vesela je pobud, tudi za srečanje s pediatrinjo, ki je bilo izvedeno v maju. Izkazalo se je kot zelo dragoceno srečanje, saj je manjkal vmesni kontakt – da v vrtcu dajemo staršem enake informacije kot pri pediatru in obratno (npr. odvajanje od dojenja, prehrana, nega zob). Prvi roditeljski sestanki v prihodnjem šolskem letu bodo tudi zasnovani izobraževalno – kot gostji prideta pediatrinja in patronažna sestra. Starši težko sprejemamo odstopanja v razvoju svojih otrok, a zgodnje odkrivanje je zelo pomembno, okoli tretjega leta je čas, ko se s strokovno pomočjo da narediti marsikaj. Opazen pa je porast števila otrok s posebnimi potrebami.

Anketa je izkazala zadovoljstvo staršev, kljub temu pa si želimo več odgovorov. Nekaj jih je izrazilo tudi nezadovoljstvo. Ustavila se je pri prehrani in pripombah staršev na jedilnike. Poudarila je, da jih je velika večina zadovoljstvih in zelo zadovoljnih, nekaj komentarjev oz. pripomb pa se je pojavilo, a ravnateljica poudarja, da imamo strokovno usposobljeno vodjo prehrane, usposobljeno tudi za pripravo diet; na tem področju si želimo narediti korak naprej v smislu ločenega prostora za pripravo jedi za diete. S strani Nacionalnega inštituta za javno zdravje so prišli v tem šolskem letu preverit naše jedilnike in strokovnjaki so precenili, da imamo zelo dobro prehrano, imamo nizko porabo sladkorja, s pediatrinjo smo se dogovarjali le o praznovanjih rojstnih dni, kjer je največ sladkorja. Poudarila je, da so naše sestavine kakovostne, trudimo se za kakovostno prehrano. Jedilnik se lahko spreminja, domači namazi iz domačih sestavin. najprej niso preveč dobro sprejeti, a strokovnjakinja priporoča vztrajanje z novo jedjo – do 12-krat! Priporočajo tudi nižje količine hrane, a se za zmanjšanje količine nismo odločili, se pa poslužujemo alternativ (npr. polnozrnate testenine, česar pa spet otroci nimajo preveč radi). Sadno ali zelenjavno malico bomo v prihodnje ponujali po počitku, popoldanska malica pa bo po 15. uri. Vzgojiteljice svoje mnenje in opazovanje povedo v sklopu komisije za prehrano, poročajo, kaj otroci jedo, kaj ne. Ravnateljica poziva k spremljanju jedilnika in k vprašanjem. Glede prostorov so starši v anketi izrazili zadovoljstvo, v enoti Palček se montirajo nova igrala. Z obveščenostjo o boleznih so starši zadovoljni, največkrat pa so obveščeni prek obvestil na vratih.

Članice sveta staršev povedo izkušnje z boleznijo rok, nog in ust, ki zna biti zelo huda in se lahko zakomplicira. Je nalezljiva bolezen in ravnateljica zagotavlja, da se ukrepa v največji možni meri – z razkuževanjem.

Predlogi za sodelovanje s starši so usmerjeni v več predavanj, več srečanj (tudi v naravi, športne aktivnosti), izraženo je, da je kljub željam malo obiska tovrstnih srečanj. Ravnateljica pove, da razlogov za to še nismo odkrili, poskusili bomo še z varstvom za otroke v času predavanj.

V maju je bilo ogromno bolniških odsotnosti, delo vzgojiteljic so prevzemale pomočnice z ustrezno izobrazbo, ki so zdržale, zato se trudimo pridobiti strokovni kader, za spremstvo na izletih in obiskih gledališča so poskrbeli tudi delavci z uprave ter tehnični delavci.

Glede e-igralnic je ravnateljica znova poudarila, da so neobvezne za vzgojiteljice. Starši so izrazili želje po kombinacijah kadra mlajši-starejši in mešani tandemi po spolih.

Kritika in pohvala je včasih na račun iste skupine, ravnateljica vidi celotno sliko in zagotovo spodbuja razvoj vzgojiteljic, ki se lahko še izboljšajo. Poudarila je omejenost s finančnimi sredstvi.

Ravnateljica pove, da ima vrtec že soglasje občine za dodatni oddelek v Kovorju, v dvorani krajevne skupnosti. Tudi to ne ustreza vsem staršem, kljub temu, da je veliko prostora, vse je sanirano in v neposredni bližini igrišča. Do septembra bo še urejeno z ograjo zunaj in na stopnišču. Poskrbljeno bo za funkcionalnost pohištva, da bo dvorana nemoteno funkcionalna. Zagotovljen bo strokoven in fleksibilen kader.

Kritika na računalniško opremo se ravnateljici ne zdi utemeljena, saj ima vsaka vzgojiteljica svoj prenosnik, ki ga dnevno uporablja in dobi ustrezno podporo. Izogibamo pa se uporabi računalnikov za gledanje risank.

Ravnateljica je še enkrat poudarila, da bo v prihodnje menjav kadra veliko, saj so strokovne delavke diplomirale in prišle na delovna mesta vzgojiteljic, ki odhajajo v pokoj. Za dobro počutje je odločilnih več dejavnikov, ne le strokovni kader, če pa je v tem problem, se vsekakor ukrepa. Tudi ena izmed prisotnih predstavnic staršev izrazi mnenje, da je velikokrat problem starš. Ravnateljica poudari, da se stalno ukvarja s kadrom, ki je manj kot dober ali odličen, k temu težimo, tudi s prilagajanjem glede na otroke. Letos je bila v enotah Palček in Križe neprijetna izkušnja na področju varnosti otrok. Pri obravnavi je močno prisoten človeški faktor in velika odgovornost, ki pa ne more biti vedno na strani vzgojiteljev, nihče ne more biti 100-odstotno odgovoren.

Ravnateljica ugotavlja, da so se starši pogosto vključevali v delo vrtca, odzvali so se na vabilo vzgojiteljice, da predstavijo svoje poklice, šli so h komu tudi domov, zbirali so hrano za zavetišče za živali in prehrambne izdelke za socialno ogrožene družine. Skupni izleti in pohodi so staršem všeč. Organizacija prireditve ob 70-letnici enote Palček je lep primer sodelovanja staršev, res smo hvaležni za to. V enoti Lom bo izvedena še akcija Goodyear za ureditev igrišča, uredili bodo travnato površino, prebarvali ograjo, podarili so nam 1000 evrov in 6 zaposlenih pride na delovno akcijo, vse to zaradi angažiranega starša. Taka sodelovanja pozdravljamo, tudi donacija golov enoti Križe je bila zelo dobrodošla. Ravnateljica pove, da finance za igrače namenjamo po načrtih, a vedno ostanejo neizpolnjene želje, ki jih pomagajo izpolniti starši.

Ravnateljica pove tudi, da bo v enoti Deteljica menjava vodje enote, Ana Peharc je svoje delo dobro opravljala kar 17 let, zdaj bo priložnost dobila vzgojiteljica Andreja Pogačnik. V enoti Palček ostaja vodja vzgojiteljica Monika Celar, v enoti Križe pa vzgojiteljica Aleksandra Bohinc Lipovec.

Ravnateljica je še spomnila starše na odjave v poletnih mesecih. Predvideva se, da bosta odprti enoti Križe in Palček, Deteljica pa polovično. Glede sprememb bo vse vedno označeno pri vhodu enot. Uprava je tudi vedno odprta, vaj po ena delavka bo na voljo, poklicati pa je včasih treba na več številk.

Nato je ravnateljica pozvala starše k vprašanjem.

- Marko Grohar, podpredsednik sveta staršev, je izrazil željo, da bi starši želeli vedeti vnaprej, katera enota bo kdaj dežurna – morda se vzpostavi kak okvirni plan za celo leto. Če stopijo starši vrtcu naproti z zgodno odjavo, si želijo zgodne informacije, da se lažje odločajo zaradi logistike. Ravnateljica pove, da se vedno načrtuje vnaprej, a če se sproti pokaže bolj ekonomično zapiranje druge enote, kot se planira, se tako tudi naredi (npr. zaradi poliranja parketa v telovadnici, sanacije sanitarij ipd.). Ravnateljica pove, da je praksa, da če vrtec deluje le v eni enoti, je to najverjetneje enota Križe zaradi kuhinje.

- Starši so izpostavili tudi obveščanje o kadrovskih spremembah v enotah. Boljša obveščenost bi bila dobrodošla – vsaj za dolgoročne spremembe. Ravnateljica pojasni, da je praksa, da se obvestila daje na vrata igralnic – za daljše bolniške odsotnosti se lahko obvešča na več načinov, za krajše je edina praksa z obveščanjem na vratih. Starši povedo, da je obveščanje po e-pošti boljše kot prek obvestil na vratih.

- Termin seje sveta staršev, povedo starši, bi tudi bil lahko bolje usklajen s srečanji s starši, saj prihaja do prekrivanja. Letos se bolj prekriva, pojasnjuje ravnateljica, ker so se vzgojiteljice pozno odločale za zaključna srečanja.

- Članica sveta staršev pove, da ima zagotovilo ravnateljice OŠ Križe za jutranje varstvo za prvošolce, ki naj bi ga zagotavljal vrtec. Ravnateljica pove, da s tem ni seznanjena in da žal to ne drži. Vrtec ni nikoli skrbel za šolske otroke, saj odgovornosti za otroke, ki niso vpisani v vrtec, ne moremo prevzemati.

- Druga članica sveta staršev vpraša glede planov za enoto Lom v novem šolskem letu. Ravnateljica pojasni, da smo odvisni od OŠ Tržič, od koder nam še niso sporočili, kje bo prostor za dva oddelka vrtca, v matični OŠ ali v Lomu. Dejansko pa se lahko odločajo še prek celega poletja. Opciji za enoto Palček sta torej dve, o tem so bili obveščeni starši, ki se jih situacija tiče. V enoti Križe se oddelke »čisti«, torej razvršča skupaj otroke, rojene istega leta, nekateri oddelki pa se pomešajo – v interesu, da se sprejme kar največ otrok. Z občino ustanoviteljico vrtec zelo dobro sodeluje, tako dobro sodelovanje si lahko le želimo, saj skupaj iščemo prostore in rešitve.

Razporeditev po skupinah bo znana 23. avgusta, ker se prek poletja lahko še marsikaj spremeni; starši po tem datumu lahko tudi pokličejo v tajništvo ali v svetovalno službo.

- Ravnateljica je omenila še letošnjo rdečo nit, ki ostaja tudi vnaprej, to sta diferenciacija in individualizacija otrok, torej prilagajanje odstopanjem.

- Pohvala s strani starša za individualiziran pristop gre za delavki z deklico v enoti Deteljica, ki sta opazili, da je naglušna, otroci se vsi učijo kretati.

- Članica sveta staršev pohvali tudi logopedski pregled, s strani vrtca je v tej smeri narejeno vse, žal pa je odzivnost staršev majhna, nekateri nočejo sprejeti opažanj. Ravnateljica poudari, da se v predšolskem obdobju da težave veliko hitreje odpraviti, to je pravi čas, v šoli je že delno zamujeno. Dodaja, da se dobiva tudi s šolami na aktivih. Alarmantno je premalo gibanja, preveč uporabe naprav.

- Druga članica sveta staršev pohvali še vzgojiteljico Miro Čemažar, prepoznala je nekakšno okornost pri deklici, spodbudila jo je h gibanju, opažajo napredek, ki je v veselje vsem. Ravnateljica pove, da gre tu pohvala tudi in predvsem staršem, ki priporočila slišijo, jih ne preslišijo.

- Član sveta staršev se je dotaknil teme mešanih tandemov; ravnateljica je povedala, da imamo v vrtcu dva moška, s katerima imamo dobre izkušnje in smo zadovoljni, prav tako z vključevanjem tehničnega kadra in kuharjev v vsakdan, otroci jih poznajo, jih imajo radi in jih občudujejo. Ravnateljica je nadaljevala, da je vrtec kot velika družina, s svojimi veselimi trenutki, pa tudi problemi, boleznimi. Včasih veliko pomeni tudi pozitiven odnos do tehničnega kadra, ne le strokovnega. Tudi za odnose med starši si želi: bodimo boljši.

Ravnateljica se je dotaknila še obdarovanja vzgojiteljic – največ pomenijo kake risbice, fotografije otrok z izjavami. V malenkostih iz srca je več kot v kupljenih darilih, ki jih načeloma vzgojiteljice sploh ne smejo sprejeti. Enako velja za vzgojiteljice, ki gredo v pokoj. Dogodek je možno organizirati na igrišču, a vedno se je potrebno povezati z vodjo enote oz. obrniti na vodstvo vrtca.

- Za praznovanje rojstnih dni je članica sveta staršev dala predlog, da se pogovorimo o tem; tudi ali je problem v sladkorju ali v tem, da nekateri ne zmorejo prinesti kot ostali. Ravnateljica je povedala, da se bo k temu v naslednjem šolskem letu pristopilo projektno, s predlogi, celostno. Izkušnje staršev so tudi z alergijami (npr. smokiji, druge alergene snovi), ki se jim moramo izogibati.

- Članica sveta staršev je vprašala še glede uporabe zvezkov v predšolskih oddelkih; ravnateljica pove, da je vključena grafomotorika, a vedeti moramo, da je predšolski otrok zdaj leto mlajši kot pred uvedbo devetletke.

- Druga članica sveta staršev je izpostavila še opaženo zelo dobro sodelovanje med skupinami, izposojajo si igrače med seboj, iščejo zahtevnejše izzive, tudi tu opazi individualizacijo. Ravnateljica pove, da si želimo skupnih dejavnosti, odpiranja vrat, tudi povezovanje, kot npr. pevski zborček.

- Članica sveta staršev je še izrazila veselje, da sta vzgojiteljici, ki sta imeli izkušnjo s poškodbo deklice v enoti Palček, vztrajali, nista obupavali; želela je javno pohvaliti vzgojiteljici, da sta super za otroke v oddelku. Ravnateljica se je navezala, da je enakega mnenja, saj ju dobro pozna, da pa so tovrstne situacije dobra šola za celo institucijo. Strokovne delavke se bojijo tožb, saj je npr. v Ljubljani to že pogosto. Obstaja protokol, ki mu moramo slediti v primeru poškodb, ključ pa je v informiranju, komuniciranju, odprtem odnosu.

Ravnateljica se je na koncu zahvalila za pohvale in poudarila, da se dela na dobrem, na opazovanju širše slike, saj smo javni vrtec, otrokom pa je pri nas dobro. Vedeti pa moramo, da jih pripravljamo na življenje, ki ne bo lahko.

Seja se je zaključila ob 18.40.

Zapisala: Predsednik Sveta staršev Vrtca Tržič

Kristina Lindav Bine Rozman